Einn besti leikstjórnandi sögunnar í NFL-deildinni í amerískum fótbolta, Tom Brady, tilkynnti í gærkvöld að hann væri hættur við að hætta. Hann mun því hefja sína 23. leiktíð í NFL-deildinni í haust.
Tom Brady, sem er að flestum talinn besti leikmaður í sögu NFL-deildarinnar, greindi frá því í byrjun febrúar að hann væri hættur eftir 22 ár í deildinni. Hann lék í 20 ár með New England Patriots en síðustu tvö ár hefur hann spilað með Tampa Bay Buccaneers. Brady, sem er 44 ára, er nú hættur við að hætta og greindi frá því á samfélagsmiðlum í gær að hann ætli sér að halda áfram með Tampa þegar leiktíðin hefst í haust. Brady hefur sjö sinnum unnið Ofurskálina og fimm sinnum hefur hann verið valinn besti leikmaðurinn úrslitaleiksins.
Vetrarólympíumóti fatlaðra lauk í Beijing í Kína í gær. Úkraína endaði í 2. sæti yfir fjölda verðlauna á mótinu og er þetta besti árangur þjóðarinnar á Vetrarólympíuleikum. Úkraínskir íþróttamenn unnu til 29 verðlauna í Beijing, 11 gullverðlauna, 10 silfurverðlauna og átta bronsverðlauna. Verðlaunin komu öll í skíðagöngu og skíðaskotfimi. Kína endaði langefst yfir fjölda verðlauna á mótinu með 18 gull, 20 silfur og 23 brons, 61 verðlaun talsins, en í þriðja sæti var Kanada með 25 verðlaun.
Players meistaramótið í golfi, sem stundum hefur verið kallað fimmta risamótið hjá körlunum, stendur yfir á TPC Sawgrass vellinum í Flórída. Golfmótum á PGA-mótaröðinni lýkur jafnan á sunnudögum þegar fjórði hringurinn er leikinn en nú er kominn mánudagur og enn hefur ekki verið hægt að klára þriðja hring. Veðrið hefur sannarlega sett stórt strik í reikninginn. Úrhellisrigning, stormur og þrumuveður hefur gengið yfir svæðið síðustu daga og því hafa mótshaldarar stöðugt þurft að fresta keppni. Lokadagurinn verður spilaður í dag og er indverski kylfingurinn Anirban Lahiri í forystu á níu höggum undir pari. Lahiri hefur aldrei fagnað sigri á PGA-mótaröðinni en hann er í 322. sæti heimslistans. Bandaríkjamennirnir Harold Varner III og Tom Hoge eru næstir á átta höggum undir pari.
